BESLUTNING FRA DET RÅDGIVENDE UDVALG FOR EKSF OM BEHOVET FOR EFFEKTIV GENNEMFØRELSE AF FORANSTALTNINGER TIL BESKYTTELSE AF HANDELEN FOR AT SIKRE DEN EUROPÆISKE KUL- OG STÅLINDUSTRIS VARIGE KONKURRENCEEVNE

(1999/C 321/07)

(enstemmigt vedtaget på det 347. plenarmøde den 15. oktober 1999)

DET RÅDGIVENDE UDVALG FOR EKSF

- der henviser til sine tidligere beslutninger, som helt eller delvist har vedrørt problemerne i forbindelse med import til EU, især den seneste beslutning fra den 23. oktober 1998(1)

- der henviser til meddelelsen om statusrapporten om den europæiske stålindustris konkurrenceevne, som blev vedtaget af Kommissionen den 5. oktober 1999(2),

KONSTATERER FØLGENDE:

- For at EU på længere sigt skal kunne overleve som produktionsbase, er det af væsentlig betydning at bevare den indenlandske stålindustri. Stålindustrien er en væsentlig bestanddel af den europæiske økonomis industrielle grundlag, og alle andre produktionssektorer afhænger i varierende grad af stål som basismateriale.

- Stålforbrugere har behov for en effektiv og konkurrencedygtig stålindustri, som er i stand til at forene produkt- og kvalitetskravene med konkurrencedygtige priser (jf. punkt 2.3 i meddelelse om konkurrenceevnen).

- Stålindustriens kunder forventer derfor af EU's stålindustri, at den fortsætter med sit omfattende investeringsprogram med henblik på nye anlæg, processer samt forskning og udvikling (jf. punkt 4.1.3 i Meddelelse om konkurrenceevnen).

- Stålindustriens planlagte investeringer er dog truet af de finansielle konsekvenser af det prisfald, som skyldes udviklingen af importen i 1998; herved blev forskningsprogrammerne bragt i fare, hvilket risikerer at underminere industriens konkurrenceevne og dens evne til at opfylde sine kunders behov. Priserne faldt fra andet kvartal af 1998 med 30 % på et år til det laveste niveau i 25 år.

- Dette prisfald fandt sted i den positive fase af konjunkturcyklen og medførte, at industrien led tab, således at den ikke var i stand til at opbygge de nødvendige reserver til den negative fase af cyklen. Industriens levedygtighed i Europa blev svækket, og dens arbejdsstyrke blev bragt i farezonen.

DET RÅDGIVENDE UDVALG FOR EKSF

- MENER, at det er i stålindustriens, dens arbejdsstyrkes og dens kunders interesse at bevare loyale handelsmetoder. Det er en væsentlig betingelse for bevarelsen af en effektiv, konkurrencedygtig stålindustri i EU

- ANMODER Kommissionen om hurtigst muligt at genetablere den markedsstabilitet, som stålproducenterne, arbejdsstyrken og kunderne har behov for

- MENER, at en sådan markedsstabilitet kan etableres ved hurtigt at bringe den illoyale handel og skadelige import til ophør

- GØR OPMÆRKSOM PÅ, at det i meddelelsen om varig konkurrenceevne fastslås, at eksistensen af loyal konkurrence på alle stålmarkeder er en væsentlig betingelse. Kommissionen har til hensigt at fremme og sikre respekten for streng disciplin inden for konkurrencen

- MENER, at den måde, hvorpå foranstaltninger til beskyttelse af handelen i dag anvendes af EU og vore største handelspartnere, udgør en vigtig faktor for stålindustriens konkurrenceevne

- UNDERSTREGER betydningen af, at Den Europæiske Union anvender sine lovforskrifter på handelsområdet effektiv

- BEKLAGER MEGET den beslutning, som Leon Brittan tog, lige inden hans mandat som medlem af Europa-Kommissionen udløb, om ikke at foreslå anvendelse af foreløbige foranstaltninger mod import af varmvalset bredbånd fra Sydafrika, Bulgarien, Indien, Iran, Taiwan og Jugoslavien, som omhandlet i en klage indgivet af Eurofer i november 1998 på vegne af 11 europæiske producenter

- MENER, at de nødvendige betingelser for pålæggelse af foreløbig told - dumpingmargen, årsagssammenhæng og påvist skade i den undersøgte periode - var klart påvist af Kommissionen, og at det var fuldt berettiget at pålægge foreløbig told i det foreliggende tilfælde. Ved at undlade at foreslå sådanne foranstaltninger så man bort fra velfunderede beviser på påført skade, og afgørelsen må derfor anses for snarere at være baseret på et politisk grundlag end på tekniske kriterier

- BEMÆRKER, at import af varmvalset bredbånd fra de seks lande, der er nævnt i klagen, udgjorde mindre end 50 % af importen af bredbånd i 1998. Formålet med klagen var derfor ikke at lukke det europæiske marked for import fra tredjelande men snarere at anmode om, at der træffes foranstaltninger mod import af lavprisprodukter, som forhandles under betingelser, som ikke er i overensstemmelse med WTO-reglerne

- OPFORDRER derfor indstændigt Europa-Kommissionen til hurtigt at afslutte undersøgelsen af klagen mod varmvalset bredbånd med en beslutning om at indføre endelig told.

(1) EFT C 371 af 1.12.1998.

(2) KOM(1999) 453 endelig udg.